

****

 ***An Beart um Fheabhsú Sráid-Dreacha 2021 Achoimre ar an mBeart***

Leagan: Deiridh

04 08 21

# Clár

[Clár 1](#_Toc81830518)

[1. Réamhrá 2](#_Toc81830519)

[2. Beart um Fheabhsú Sráid-Dreacha 2021 3](#_Toc81830520)

[2.1 Fócas an Bhirt 3](#_Toc81830521)

[2.2 Leithdháiltí Deontais 4](#_Toc81830522)

[2.3 Riarachán agus Tacaíocht Theicniúil 4](#_Toc81830523)

[2.4 Roghnú na mbailte/sráidbhailte ag an Údarás Áitiúil 4](#_Toc81830524)

[2.5 Bailte/Sráidbhailte Incháilithe 5](#_Toc81830525)

[2.6 Áitribh Incháilithe 5](#_Toc81830526)

[2.7 Obair Incháilithe 5](#_Toc81830527)

[2.8 Rátaí Deontais 5](#_Toc81830528)

[2.9 An Tréimhse Ama lena Sholáthar 6](#_Toc81830529)

[2.10 Meastacháin 7](#_Toc81830530)

[2.11 Scéimeanna atá ann cheana 7](#_Toc81830531)

[2.12 Poiblíocht: 8](#_Toc81830532)

[3. Seicliosta d'Údaráis Áitiúla - Na Cáipéisí seo le Coinneáil mar bhunriachtanas 8](#_Toc81830533)

[4. Coinníollacha Maoinithe 9](#_Toc81830534)

[5. Monatóireacht ar an Maoiniú 11](#_Toc81830535)

[Aguisín 1 12](#_Toc81830536)

[Leithdháileadh €7 milliún 12](#_Toc81830537)

[Aguisín 2: Obair Incháilithe 14](#_Toc81830538)

# Réamhrá

Is í ***Todhchaí Cheantair Thuaithe na hÉireann*** straitéis cúig bliana an Rialtais chun ceantair thuaithe na hÉireann a athbheochan agus áirítear inti gealltanas chun aghaidheanna siopaí agus sráideanna a uasghrádú agus a fheabhsú inár gcuid bailte agus sráidbhailte.

An Roinn Forbartha Tuaithe agus Pobail (DRCD) a dhéanfaidh an ghníomhaíocht seo a mhaoiniú tríd an mBeart seo um Fheabhsú Sráid-Dreacha 2021. Is Beart sa bhreis é seo atá tugtha isteach mar chuid de Scéim Athnuachana na mBailte agus na Sráidbhailte. Cuirfear €7 milliún ar fáil faoin mBeart seo sa bhliain 2021.

Beifear níos mórtasaí agus níos muiníní as ár mbailte agus sráidbhailte má fheabhsaítear an chuma atá ar ár sráid-dreacha uirbeacha, agus déanfar áiteanna níos deise díobh le cónaí iontu, le bheith ag obair iontu agus le gnó a dhéanamh iontu.

Is iomaí údarás áitiúil a thugann maoiniú do bhearta den chineál seo go háitiúil cheana agus tá an tionscnamh náisiúnta seo ag tógáil ar thaithí áitiúil agus fágann faoi chomhairle na n-údarás áitiúil an scéim a chur in oiriúint don éileamh go áitiúil agus de réir thosaíochtaí na háite.

Tacófar le gníomhaíochtaí amhail péinteáil (lena n-áirítear múrphictiúir), comharthaí nua a chur in áit seanchomharthaí, feabhas ar aghaidheanna siopaí, soilsiú agus forscáthanna.

Is féidir le hÚdaráis Áitiúla a scéimeanna féin a chur in oiriúint do thosaíochtaí agus d'éileamh na háite fad is go mbeidh an scéim i gcomhréir leis an Achoimre seo ar an mBeart.

#  Beart um Fheabhsú Sráid-Dreacha 2021

## Fócas an Bhirt

Is é fócas an bhirt seo tacú le haghaidheanna siopaí agus sráide i gceantair shainithe de bhailte agus de shráidbhailte ar leith a uasghrádú agus a fheabhsú.

Cuirfear leithdháileadh deontais ar fáil do gach Údarás Áitiúil as a mbainfidh siad leas chun an Beart seo a chur i ngníomh trína scéim féin, a fhorbrófar agus a sheachadfar go háitiúil. Leagtar amach na 26 údarás áitiúil dá dtabharfar leithdháileadh maoinithe faoin mbeart seo in Aguisín 1. I bhfianaise fhócas na scéime, níor cuireadh leithdháileadh ar fáil do Chomhairlí Cathrach Bhaile Átha Cliath, Chorcaí agus na Gaillimhe, ná do Chomhairlí Contae Bhaile Átha Cliath Theas agus Dhún Laoghaire-Ráth an Dúin.

##  Leithdháiltí Deontais

Déanfaidh gach Údarás Áitiúil a scéim féin a leagan amach a fheilfidh dá shainchúinsí féin ar chuntar go gcloífear le riachtanais na hAchoimre seo ar an mBeart.

Déanfar gach Údarás Áitiúil a ghrúpáil i gceann de 3 banda agus tabharfar leithdháileadh deontais €320,000 (Banda A), €260,000 (Banda B) nó €220,000 (Banda C) dóibh. Déantar an méid a chuirfear ar fáil do gach Údarás Áitiúil a chinneadh de réir líon na mbailte i ngach contae a bhfuil daonra idir 500 agus 15,000 duine iontu. I gcás contaetha a bhfuil líon níos airde bailte agus sráidbhailte iontu, gheobhaidh siad leithdháileadh níos mó.

##  Riarachán agus Tacaíocht Theicniúil

Tá suas le 10% de leithdháileadh iomlán an chontae incheadaithe i leith chostais riaracháin agus theicniúla an Údaráis Áitiúil, agus i leith saineolaithe seachtracha a fhostú de réir mar is cuí. Tá an 10% seo ag brath ar sholáthar agus ar chur i gcrích iomlán obair na scéime laistigh de na tréimhsí ama a mholtar agus i gcomhréir leis an Achoimre seo ar an mBeart.

##  Roghnú na mbailte/sráidbhailte ag an Údarás Áitiúil

Ní mór do gach Údarás Áitiúil 2 baile nó sráidbhaile ar a laghad a roghnú a dtabharfar tús áite dóibh. Is faoin Údarás Áitiúil atá sé an bealach a roghnófar na bailte seo a chinneadh.

Tá rogha ag gach Údarás Áitiúil níos mó ná 2 baile/sráidbhaile a roghnú sa chás go measann sé é sin a bheith oiriúnach de réir an éilimh a bhfuiltear ag súil ag leibhéal áitiúil. (*Tabhair ar aird go gcaithfear an obair ar fad a chur i gcrích agus an maoiniú a tharraingt anuas le linn na bliana 2021).*

Tá an tsolúbthacht bailte breise a roghnú faoi réir uasmhéid 6 baile/sráidbhaile san iomlán i gcás Údarás Áitiúil a bheidh a gheobhaidh €320,000 (Banda A), uasmhéid 5 baile/sráidbhaile i gcás Údarás Áitiúil a gheobhaidh €260,000 (Banda B), agus uasmhéid 5 baile/sráidbhaile i gcás Údarás Áitiúil a gheobhaidh €220,000 (Banda C).

|  |  |  |  |
| --- | --- | --- | --- |
| **Leithdháileadh** | **Deontas Iomlán** | **Líon íosta Bailte/Sráidbhailte** | **Líon uasta Bailte/Sráidbhailte** |
| Banda A | 320k | 2 | 6 |
| Banda B | 260k | 2 | 5 |
| Banda C | 220k | 2 | 4 |

Ní mór do na hÚdaráis Áitiúla na ceantair laistigh de na bailte/sráidbhailte a thiocfaidh faoin mBeart a thabhairt le fios chomh maith. Ba cheart láithreacha i ngach baile nó sráidbhaile a roghnú bunaithe ar chuspóir an Bhirt, is é sin slacht a chur ar an gcarachtar agus ar an gcuma atá ar láithreacha i lár na mbailte/na sráidbhailte.

Sa chás go bhfuil scéim sráid-dreacha i bhfeidhm cheana féin i mbaile/sráidbhaile a roghnaíodh, ní mór don Údarás Áitiúil a leagan síos go soiléir mar a bheidh maoiniú an DRCD sa bhreis ar an méid atá i bhfeidhm cheana, mar a dhéanfar fógraíocht ar mhaoiniú an DRCD go háitiúil agus mar a dhéanfar tagairt don mhaoiniú DRCD i gcáipéisíocht mhaoinithe ar bith. (Féach cuid 2.11 Scéimeanna atá ann Cheana thíos)

##  Bailte/Sráidbhailte Incháilithe

Dírítear an Beart seo ar bhailte agus ar shráidbhailte ina bhfuil daonra 15,000 duine nó níos lú.

##  Áitribh Incháilithe

Foirgnimh thráchtála, foirgnimh chónaithe nó foirgnimh nach bhfuil cónaí iontu i láithreacha i lár bailte/sráidbhaile mar a shainíonn an t-údarás áitiúil.

##  Obair Incháilithe

Áireofar péinteáil, comharthaí nua a chur in áit seanchomharthaí, feabhas ar aghaidheanna siopaí, scafall, ábhair, soilsiú, agus plandaí a chur ar obair incháilithe - féach Aguisín 2 i gcomhair liosta d'obair incháilithe.

##  Rátaí Deontais

Cuirfear maoiniú deontais ar fáil ag na rátaí seo a leanas:

* 70% d'áitribh aonair – maoiniú meaitseála 30%
* 80% do chomhiarratais (3 áitreabh nó níos mó atá in aice lena chéile) - maoiniú meaitseála 20%
* 100% - sa chás go dtabharfaidh an t-iarratasóir faoi obair phéinteála é féin

##  An Tréimhse Ama lena Sholáthar

Beidh 7 seachtaine ar a mhéid ag Údaráis Áitiúla ón gCéadaoin, an **4 Lúnasa**, chun tionscadail a thabhairt go céimeanna tosaigh na hoibre.

Is mar seo a leanas an tréimhse ama:

|  |  |
| --- | --- |
|  | **Spriocdháta** |
| An Beart a Fhógairt | **Dé Céadaoin an 4 Lúnasa**  |
| Dhá sheachtain chun an DRCD a chur ar an eolas maidir leis na bailte/sráidbhailte atá roghnaithe agus na ceantair laistigh de na bailte/sráidbhailte sin.Ba cheart na sonraí a luaitear thíos (cuid **2.11 Scéimeanna atá ann Cheana)** a bheith san áireamh i gcás bailte/sráidbhailte ina bhfuil scéim eile i bhfeidhm cheana. Ní mór sonraí a chur ar aghaidh chuig **townandvillage@drcd.gov.ie** | **Dé Máirt an 17 Lúnasa**  |
| Trí seachtaine ag an Údarás Áitiúil chun fógraíocht a dhéanamh agus iarratais a fháil. | **Dé Máirt an 7 Meán Fómhair** |
| Dhá sheachtain chun iarratasóirí rathúla a roghnú agus chun líon na n-iarratas a fuarthas agus an maoiniú a leithdháilfear i leith obair a ceadaíodh a dheimhniú leis an DRCD.Ní mór sonraí a chur ar aghaidh chuig **townandvillage@drcd.gov.ie** | **Dé Máirt an 21 Meán Fómhair** |

(Sa chás go mbeadh an t-údarás áitiúil in ann iarratasóirí rathúla a roghnú, maoiniú a leithdháilfear a thabhairt le fios agus sonraí a thabhairt ar líon foriomlán na n-iarratas roimh an 21 Meán Fómhair, moltar go gcuirfeadh an t-údarás áitiúil tús leis an mbeart a luaithe agus is féidir.)

Sa chás nach ndéanfaí an maoiniú a leithdháileadh ar Údarás Áitiúil áirithe a leithdháileadh ina iomlán d'obair sa cheantar Údaráis Áitiúil sin, d'fhéadfadh an DRCD an maoiniú sin a athleithdháileadh ar Údarás Áitiúil eile.

Féadfaidh Údaráis Áitiúla suas le 5% níos mó ná an buiséad atá ar fáil dóibh a ghealladh, ar an mbonn go mb’fhéidir nach gcuirfí an obair ar fad i gcrích in am nó go ndéanfaí roinnt den obair a sholáthar faoi bhuiséad.

**Ní mór do thionscadail a bheith curtha i gcrích agus gach iarrataí ar mhaoiniú a bheith curtha faoi bhráid an DRCD faoi lár mhí na Samhna 2021.**

##  Meastacháin

Tá feidhm ag na rialacha soláthair seo a leanas, mar bhunriachtanais, maidir leis na tionscadail ar leith dá dtabharfar maoiniú:

2 x Meastachán ó Chonraitheoir

1 x Meastachán maidir le hÁbhair

(Tabhair ar Aird: Teastaíonn 3 meastachán i scríbhinn i ndáil le conarthaí ar fiú níos mó ná €5,000 iad de réir Treoirlínte Soláthair Náisiúnta)

##  Scéimeanna atá ann cheana

Ní féidir an maoiniú a úsáid chun teacht in áit scéimeanna atá ann cheana nó tiomantais airgeadais a cheadaigh an tÚdarás Áitiúil cheana.

Más maith leis an Údarás Áitiúil leas a bhaint as maoiniú i mbailte nó i sráidbhailte ina bhfuil scéimeanna i bhfeidhm cheana, bíodh siad maoinithe ag an Údarás Áitiúil nó ná bíodh (e.g. scéim a chuirtear i bhfeidhm ar fud an chontae), ní mór dó an méid seo a leanas a shainaithint ón tús:

* mar a bheidh an maoiniú seo sa bhreis ar an méid atá curtha ar fáil cheana; agus
* mar a chuirfear tairbhithe an mhaoinithe agus an pobal níos leithne go hiomlán ar an eolas gur trí Bheart seo an DRCD atá an maoiniú seo á chur ar fáil.

Ní mór an fhaisnéis seo a sheoladh ar aghaidh ag an am céanna leis an bhfaisnéis a chuirfear faoi bhráid an DRCD maidir leis na bailte atá roghnaithe. Beidh Foirm TVRS S.1 i dteannta an doiciméid seo lena comhlánú.

## Poiblíocht:

Tabharfaidh Údaráis Áitiúla aitheantas don tacaíocht atá faighte ón Roinn Forbartha Tuaithe agus Pobail agus déanfaidh siad tagairt do ***‘Todhchaí Cheantair Thuaithe na hÉireann’*** i ngach fógra poiblí, cáipéisíocht agus fógraíocht a bhaineann leis an scéim, de réir mar is cuí, i ndáil leis an mBeart.

Ina theannta sin, d'fhéadfadh an Roinn sonraí na hoibre dá dtugtar maoiniú i ngach baile nó sráidbhaile a úsáid i gcur chun cinn níos leithne a cuid beartas, lena n-áirítear trí úsáid a bhaint as na grianghraif is gá don Údarás Áitiúil a chur faoi bhráid na Roinne ag an gcéim a dtarraingítear éilimh anuas (féach pointe 5 i gCuid 4)

# Seicliosta d'Údaráis Áitiúla - Na Cáipéisí seo le Coinneáil mar bhunriachtanas

* Grianghraf den áitreabh sular cuireadh tús leis an tionscadal.
* Foirm Iarratais Chomhlánaithe.
* Grianghraif den tionscadal críochnaithe.
* Meastacháin
* Sonraisc
* Fianaise ar íocaíocht

# Coinníollacha Maoinithe

**I gcás neamhchomhlíonadh leis na coinníollacha a dtugtar achoimre orthu nó le coinníollacha breise ar bith arna gcomhaontú i rith idirbheartaíocht conartha, d’fhéadfadh a bheith mar thoradh air sin go gcaithfí an cúnamh deontais go léir a bronnadh, nó cuid de, a aisíoc.**

Beidh an caiteachas go léir faoi Scéim Athnuachana na mBailte agus na Sráidbhailte faoi réir théarmaí an Chóid Caiteachais Phoiblí <http://publicspendingcode.per.gov.ie/>. Tá feidhm ag na riachtanais seo a leanas chomh maith;

**Riachtanais**

1. Ní mór tosú ar an obair agus í a thabhairt chun críche i gcomhréir leis na hamlínte arna leagan amach san Achoimre seo ar an mBeart.
2. Féadfaidh an Roinn maoiniú atá leithdháilte i leith obair faoin mBeart a tharraingt siar sa chás nach mbeadh obair tugtha chun críche laistigh den tréimhse ama a sonraíodh, agus sa chás nach ndearnadh comhaontú sainráite leis an Roinn roimh ré síneadh ama a chur leis an socrú maoinithe.
3. Is ó bhuiséad caipitil na Roinne a sholáthrófar an maoiniú deontais don obair cheadaithe.

1. Tá ranníocaíocht meaitseála maoinithe riachtanach mar a leagtar amach san Achoimre seo ar an mBeart
2. Íocaíochtaí: Tabharfaidh an Roinn 80% den íocaíocht don Údarás Áitiúil láithreach a luaithe a shainaithnítear iarratasóirí rathúla faoin Máirt an 21 Meán Fómhair de réir na hamlíne a luaitear thuas.

Is féidir an 20% a bheidh fanta a fhorchúiteamh tráth a mbeidh an obair curtha i gcrích bunaithe ar chaiteachas deimhnithe agus ní mór é a tharraingt anuas ón DRCD faoi lár mhí na Samhna 2021.

Ní mór tuarascáil ar gach baile a chur ar fáil in éineacht leis an iarraidh ar tharraingt anuas, ina dtabharfar sonraí ar an obair ar tugadh fúithi agus deimhniú ó Stiúrthóir na Seirbhísí. **Ní mór grianghraif den áitreabh sular tugadh faoin obair agus ina dhiaidh a chur ar fáil sa tuarascáil lena dheimhniú go bhfuil an obair tugtha chun críche. D'fhéadfaí na grianghraif seo a úsáid chun críocha poiblíochta.**

1. Tá suas le 10% de leithdháileadh iomlán an chontae incheadaithe i leith chostais riaracháin agus theicniúla an Údaráis Áitiúil, agus i leith saineolaithe seachtracha a fhostú de réir mar is cuí. Tá an 10% seo ag brath ar sholáthar agus ar chur i gcrích iomlán obair na scéime laistigh de na tréimhsí ama a mholtar. Ní chuirfear an 10% ar fáil sa chás nach gcuirtear an scéim i bhfeidhm de réir na hAchoimre seo ar an mBeart agus laistigh den tréimhse ama cheadaithe. Féach Alt 2.9 Tréimhse Ama lena Sholáthar agus Aguisín 1 ina leagtar amach soláthar Riaracháin/Tacaíochta Teicniúla.
2. Sa chás go dtagann sé chun solais nár cuireadh obair i gcrích nó nár soláthraíodh í de réir na hAchoimre seo ar an mBeart, féadfaidh an Roinn iarraidh ar an Údarás Áitiúil aon mhaoiniú a fuarthas a aisíoc nó d'fhéadfadh pionós a bheith i gceist de réir mar a chinneann an DRCD.
3. Sa chás gur cuireadh athruithe i bhfeidhm ar obair a ceadaíodh, athruithe atá lasmuigh de chreat foriomlán an Bhirt seo, gan cead ón Roinn, d'fhéadfaí an maoiniú deontais a laghdú chun de réir na hoibre leasaithe.
4. Ní mór cloí le gach riail agus rialachán airgeadais, soláthair Phoiblí agus cuntasaíochta cuí agus tabharfaidh gach Údarás Áitiúil cuntas iomlán in am trátha ar an maoiniú a fhaightear.
5. Ba chóir don Údarás Áitiúil doiciméadú iomlán agus cruinn a choinneáil mar thaca leis an gcaiteachas agus teacht a bheith ag oifigigh na Roinne air am ar bith chun críche iniúchta agus sin a choinneáil go ceann tréimhse sé bliana ón dáta a thiocfaidh an tionscadal chun críche.
6. Tabharfaidh Údaráis Áitiúla aitheantas don tacaíocht atá faighte ón Roinn Forbartha Tuaithe agus Pobail agus déanfaidh siad tagairt do ‘Todhchaí Cheantair Thuaithe na hÉireann’ i ngach fógra poiblí, cáipéisíocht agus fógraíocht a bhaineann leis an scéim, de réir mar is cuí, i ndáil leis an tionscadal. Chomh maith leis sin, d’fhéadfadh an Roinn an tionscadal a úsáid i gcur chun cinn níos leithne a cuid beartas.
7. Cuirfidh Údaráis Áitiúla aon tuarascálacha nó faisnéis ar fáil maidir le cur i bhfeidhm an Bhirt seo de réir mar a iarrfaidh an Roinn Forbartha Tuaithe agus Pobail é.
8. Cuirfidh Údaráis Áitiúla pointe/pointí teagmhála ar fáil don Roinn chun íocaíocht agus iarrataí ar fhaisnéis a éascú. Is ceart aon athruithe ar na daoine teagmhála a chur in iúl don Roinn go tráthúil.
9. Beidh seicliosta lena ndearbhófar gur comhlíonadh na coinníollacha maoinithe a bhaineann leis an gcúnamh deontais de dhíth ar an tionscadal a thabhairt chun críche.

# Monatóireacht ar an Maoiniú

1. Féadfaidh an Roinn seiceáil ar an láthair a dhéanamh roimh an íocaíocht nó ina dhiaidh sin maidir le 5% ar a laghad de na héilimh íocaíochta i ndáil le tionscadail d'fhonn a dheimhniú, de réir mar is cuí, go bhfuiltear ag cloí le coinníollacha an mhaoinithe, le soláthar an tionscadail agus go bhfuil an caiteachas mar a shonraítear. Roghnófar éilimh íocaíochta ar bhonn riosca agus ar bhonn randamach araon.
2. Áireofar ar na seiceálacha comhad an Bhirt a scrúdú chomh maith le haon doiciméid ábhartha eile a shainaithnítear le linn na seiceála ar an láthair.
3. Cuirfidh an tÚdarás Áitiúil leabhair agus cuntais ar fáil don Ard-Reachtaire Cuntas agus Ciste de réir mar is gá.

## Aguisín 1

## Leithdháileadh €7 milliún

|  |  |  |  |  |
| --- | --- | --- | --- | --- |
| **BANDA** | **An tÚdarás Áitiúil** | **Costas na hOibre €000anna** | **Uasmhéid Cúnaimh Riaracháin & Theicniúil**[[1]](#footnote-1) **€000anna**  | **Deontas Iomlán €000anna** |
| **BANDA A** | Comhairle Contae Chorcaí | 288 | 32 | 320 |
| Comhairle Contae Chill Dara  | 288 | 32 | 320 |
| Comhairle Contae Dhún na nGall | 288 | 32 | 320 |
| Comhairle Contae agus Cathrach Luimnigh  | 288 | 32 | 320 |
| Comhairle Chontae na Mí  | 288 | 32 | 320 |
| Comhairle Chontae na Gaillimhe  | 288 | 32 | 320 |
| Comhairle Contae an Chláir  | 288 | 32 | 320 |
| Comhairle Contae Thiobraid Árann  | 288 | 32 | 320 |
| Comhairle Chontae Chill Mhantáin  | 288 | 32 | 320 |
| **BANDA B** | Comhairle Contae Chiarraí  | 234 | 26 | 260 |
| Comhairle Contae Maigh Eo | 234 | 26 | 260 |
| Comhairle Contae Lú  | 234 | 26 | 260 |
| Comhairle Contae Loch Garman  | 234 | 26 | 260 |
| Comhairle Contae Fhine Gall  | 234 | 26 | 260 |
| Comhairle Chontae Chill Chainnigh  | 234 | 26 | 260 |
| Comhairle Chontae Uíbh Fhailí  | 234 | 26 | 260 |
| Comhairle Contae an Chabháin  | 234 | 26 | 260 |
| Comhairle Chontae Laoise  | 234 | 26 | 260 |
| **BANDA C** | Comhairle Contae agus Cathrach Phort Láirge | 200 | 20 | 220 |
| Comhairle Chontae Cheatharlach | 200 | 20 | 220 |
| Comhairle Chontae Liatroma  | 200 | 20 | 220 |
| Comhairle Contae Shligigh | 200 | 20 | 220 |
| Comhairle Chontae na hIarmhí | 200 | 20 | 220 |
| Comhairle Chontae an Longfoirt | 200 | 20 | 220 |
| Comhairle Contae Mhuineacháin | 200 | 20 | 220 |
| Comhairle Contae Ros Comáin | 200 | 20 | 220 |

## Aguisín 2: Obair Incháilithe

|  |  |
| --- | --- |
| OBAIR |  **Ráta Deontais Uasta**  |
| Bealaí isteach/ áiteanna suí amuigh a ghlasú agus a fheabhsú trí phlandaí a chur | €500 |
| Foirgneamh/aghaidh an tsiopa a phéinteáil i ndathanna atá roghnaithe go cúramach agus a bheidh ag teacht leis an bhfoirgneamh óstach agus leis an tsráid-dreach.Múrphictiúr (le ceadú roimh ré leis an Údarás Áitiúil) | €1,500 |
| Aghaidh na siopaí a ghlanadh amach agus a dheisiú. (D'fhéadfadh obair mar chomharthaí, crainn brataí, sreangú etc. nach bhfuil gá leo a bhaint a bheith i gceist leis an nglanadh amach) | €2,000 |
| Gnéithe ailtireachta na bhfoirgneamh a shoilsiú go cúramach. | €4,000 |
| Obair fheabhsúcháin ar thaispeántais fuinneoige agus stáitsiú ar aghaidheanna siopaí. |
| Aghaidheanna siopa adhmaid traidisiúnta, litreoireacht adhmaid/péinteáilte le lámh NÓ dearadh comhaimseartha a chur in ionad chomharthaí atá ann.  |
| Forscáthanna/díonbhrait atá ag teacht leis na hábhair atá in aghaidh an tsiopa agus an fhoirgnimh (lena n-áirítear troscán sráide).  |
| Aghaidheanna siopa adhmaid péinteáilte traidisiúnta NÓ dearadh comhaimseartha a chur in ionad na n-aghaidheanna siopa atá ann.  |
| Uasmhéid deontais in aghaidh an fhoirgnimh |  €8,000 |

1. 1. Tá suas le 10% de leithdháileadh iomlán an chontae incheadaithe i leith chostais riaracháin agus theicniúla an Údaráis Áitiúil, agus i leith saineolaithe seachtracha a fhostú de réir mar is cuí. Tá sé roghnach an 10% den leithdháileadh maoinithe a úsáid chun na críche sin; mar mhalairt air sin, féadfaidh an tÚdarás Áitiúil rogha a dhéanamh leithdháileadh iomlán an mhaoinithe a úsáid i leith na hoibre amháin. [↑](#footnote-ref-1)